Document ID: /roh_data/filtered/fineweb-2-filterrobots_roh.jsonl.gz/45620

En il cumbat cunter il coronavirus duai era il Mesauc pudair serrar plazzals u firmas d'industria sco il chantun Tessin. Quai pretenda la deputada dal Cussegl grond e presidenta communala da San Vittore, Nicoletta Noi-Togni. Per far squitsch sin la regenza grischuna sustegn la presidenta communala da San Vittore fermamain ina petiziun online, lantschada en il chantun Tessin. Sco Noi-Togni scriva en la communicaziun, haja ella gia dumandà pliras giadas la regenza da surpigliar en il Mesauc las medemas reglas sco per il Tessin. La regenza haja dentant mintga giada refusà quai.
Colliaziun pli stretga cun il Tessin che cun il Grischun
Tenor Nicoletta Noi-Togni è il Mesauc collià pli ferm cun il Tessin che cun il Grischun – era quai che pertutgia il provediment da sanadad. Il Mesauc saja dependent dal chantun Tessin sch'i giaja per ospitals e medis. Er sajan ils abitants da la vallada orientads pli ferm vers las medias dal Tessin e na chapeschian uschia betg, pertge che Cuira n'ageschia betg cun las medemas mesiras da prevenziun sco Bellinzona.
Pervi da la pli stretga colliaziun e la vischinanza tar il Tessin stuessan tenor Nicoletta Noi-Togni valair las medemas reglas per il Mesauc sco per il chantun Tessin. Il ristg da s'infectar saja uschiglio bler pli grond per la populaziun dal Mesauc. Quai saja cunzunt lura il cas, sche fatschentas che na dastgian betg pli lavurar en il Tessin cuntinueschian a lavurar en il Mesauc. E ch'i dettia fatschentas che fetschian quai, saja gia vegnì documentà da la polizia, scriva Nicoletta Noi-Togni.